Ir-Regolament tal-Kummissjoni (KE) Nru 2454/97
ta' l-10 ta' Diċembru 1997
li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 2494/95 fir-rigward ta' l-istandards minimi għall-kwalità ta' peżar HICP
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2494/95 tat-23 ta' Ottubru 1995 dwar indiċi armonizzati ta' prezzijiet tal-konsumatur [1], u b'mod partikolari l-Artikoli 4 u 5 (3) tiegħu,
Wara li kkonsultat lill-Istitut Monetarju Ewropew,
Billi skond l-Artikolu 5(1)(b) tar-Regolament (KE) Nru 2494/95, kull Stat Membru huwa meħtieġ li jipproduċi indiċi armonizzat ta' prezzijiet tal-konsumatur (HIPC) li jibda mill-indiċi għal Jannar 1997;
Billi r-Regolament tal-Kummissjoni (KE) Nru 1749/96 [2] jistabbilixxi miżuri inizjali ta' implimentazzjoni għar-Regolament (KE) Nru 2494/95;
Billi aktar miżuri ta' implimentazzjoni huma meħtieġa sabiex tkun assigurata l-komparabilità HICPs u sabiex tinżamm l-affidabilità u r-relevanza tal-HICPs skond l-Artikolu 5(3) tar-Regolament (KE) Nru 2494/95; billi dawk il-miżuri ta' implimentazzjoni għandhom jiġu adottati waqt li jingħata l-akbar kont ta' l-effettività skond il-prezz skond l-Artikolu 13 ta' l-imsemmi Regolament;
Billi l-Artikolu 8(3) tar-Regolament (KE) Nru 2494/95 jeħtieġ li l-peżar ta' HICPs jiġi aġġornat bi frekwenza biżżejjed sabiex jilħaq mal-ħtieġa ta' kompartabilità iżda ma' jeħtieġx li jsir stħarriġ tal-budget tal-familja aktar frekwenti minn darba kull ħames snin, minbarra fi Stati Membri li huma magħrufa li qegħdin jesperjenzaw bidliet fix-xejriet ta' konsum b'tali mod li jagħmilha meħtieġa li dan l-istħarriġ isir aktar frekwenti; billi l-indiċi tal-prezzijet tal-konsumatur li minnu jinkiseb il-peżar tal-HICP jiġi aġġornat fi frekwenzi differenti bir-riżultat li l-HICPs ibbażati fuqu jistg]u jonqsu milli jilħqu l-ħtieġa ta' komparabilità ta' l-Artikolu 4 ta' dak ir-Regolament; billi hemm il-ħtieġa ta' operazzjonali ta' non-komparabilità biex ikun stabbilit liema peżar għandu jiġi aġġornat sabiex tiġi assigurata l-komparabilità.
Billi l-Artikolu 9 tar-Regolament (KE) Nru 2494/95 jeħtieġ li l-HICPs ikunu l-indiċi ta' prezzijiet tat-tip Laspeyres; billi, meta prezzijiet relattivi ta' merkanzija u servizzi differenti jinbidlu, ix-xejriet tan-nefqa tal-konsumaturi jistgħu jinbidlu b'tali mod li jagħmluha neċessarju li l-peżar tal-gruppi ta' nefqa li jikkorrispondu, u b'mod partikolari il-kwatitajiet prinċipali, jiġu aġġornati sabiex tiġi assigurata r-relevanza tagħhom;
Billi, bis-saħħa ta' l-Artikolu 4 tar-Regolament (KE) Nru 1749/96l-HICP għandhu jkun kompilat sabiex jinkludi l-bidliet fil-prezz ta' merkanziji u servizzi sinifikament ġodda.
Billi dan ir-Regolament m'għandux jeħtieġ li l-Istati Membri jwettqu stħarriġ ġdid ta' statistika;
Waqt li l-miżuri li għalihom hemm previst f'dan ir-Regolament huma skond l-opinjoni tal-Kumitat tal-Programm ta' l-Istatistika,
ADOTTAT DAN IR-REGOLAMENT:
Artikolu 1
Għan
L-għan ta' dan ir-Regolament huwa li jassigura li l-HICPs huma mibnija bl-użu ta' peżar li huwa affidabbli b'mod suffiċjenti u relevanti għall-għan ta' paraguni internazzjonali.
Artikolu 2
Definizzjoni
Għall-għan ta' dan ir-Regolament, "il-perjodu ta' referenza tal-peżar" ta' l-HICP huwa mfisser bħala l-perjodu ta' 12-il xahar ta' konsum jew nefqa li minnu huwa stmat il-peżar għall-kumpilazzjoni tal-figura l-aktar reċenti ta' l-indiċi HICP. "Sub-indiċijiet" huma kif imfissra fir-Regolament tal-Kummissjoni (KE) Nru 2214/96 [3].
Artikolu 3
Standards minimi għall-peżar
1. Kull xahar, l-Istati Membri għandhom jipproduċu HICPs li jużaw peżar li jirrifletti x-xejriet tan-nefqa tal-konsumaturi f'perjodu ta' referenza ta' peżar li jintemm mhux aktar tard minn seba' snin qabel Diċembru ta' qabel.
2. Kull sena, l-Istati Membri għandhom jagħtu ħarsa mill-ġdid tal-peżar sabiex jassiguraw li huma suffiċjentament affidabbli u relevanti li jilħqu l-kundizzjoni ta' komparabilità meħtieġa stabbilita fl-Artikolu 4 tar-Regolament (KE) Nru 2494/95. Il-ħarsa mill-ġdid tista tkun limitata għall-peżar fil-livell ta' sub-indiċijiet u l-komponenti maġġuri tagħhom.
3. Fil-ħarsa mill-ġdid, L-istati Membri għandhom jivverifikaw jekk ikunx sar jew le tibdil importanti mill-perjodu ta' referenza tal-peżar fl-użu kurrenti li għandu x'jaqsam ma' l-iżviluppi tal-prezz ta' kull indiċi ta' kull komponent maġġuri relattiv għall-HICP, jew żviluppi tas-suq sostenuti f'kull grupp ta' komponenti maġġuri.
4. Fejn evidenza affidabbli turi li l-bidliet imsemmija fil-paragrafu 3 tindika bidla fil-peżar li tista' taffettwa l-bidla fl-HICP b'aktar minn punt ta' perċentwal ta' 0,1 % fuq medja ta' sena meta mqabbel mas-sena ta' qabel, l-Istati Membri għandhom jaġġustaw il-peżar ta' l-HICP b'mod xieraq. L-Istati Membri m'għandhomx ikunu obbligati li jagħtu każ ta' xi tibdil li jsir f'perjodu ta' sentejn li jintemm f'Diċembru ta' qabel il-ħarsa mill-ġdid.
5. Kull aġġustament magħmul skond il-paragrafu 4 għandu jkun implimentat mill-Istati Membri, l-aktar tard, fl-indiċi għal Jannar ta' wara s-sena tal-ħarsa mill-ġdid.
Artikolu 4
Kontroll tal-kwalità
L-Istati Membri għandhom jipprovdu lill-Kummissjoni (Eurostat) fuq talba tagħha b'informazzjoni biżżejjed dwar il-peżar użat sabiex jinbena l-HICP li jinkludi l-perjodu ta' referenza tal-peżar użat, ir-riżultat tal-ħarsa mill-ġdid annwali u l-aġġustamenti magħmula għall-komformità ma' dan ir-Regolament li għandu jkun evalwat.
Artikolu 5
Dħul fis-seħħ
Dan ir-Regolament għandu jidħol fis-seħħ fl-20 jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-10 ta' Diċembru 1997.